KOMISIJOS SPRENDIMAS
2008 m. gegužės 23 d.
nustatyti specialius reikalavimus, susijusius su Ukrainos kilmės arba iš Ukrainos siunčiamo saulėgrąžų aliejaus importu dėl užteršimo mineraline alyva rizikos
(pranešta dokumentu Nr. C(2008) 2259)
(Tekstas svarbus EEE)
(2008/388/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 2 dalies pirmą pastraipą,
kadangi:
(1)
2008 m. balandžio 23 d. naudojantis Skubaus įspėjimo apie maisto ir pašarų keliamą pavojų sistema (SĮMPS, angl. - RASFF) buvo pranešta, kad Ukrainos kilmės saulėgrąžų aliejus užterštas dideliu kiekiu mineralinės alyvos. Tai, kad aliejus užterštas mineraline alyva, buvo patvirtinta ir vėliau, ištyrus keletą pastaraisiais mėnesiais į Bendriją importuotų Ukrainos kilmės nerafinuoto saulėgrąžų aliejaus siuntų. Saulėgrąžų aliejus, kuriame yra didelis kiekis mineralinės alyvos, žmonėms vartoti netinka ir yra laikomas nesaugiu. Teršalų šaltinis kol kas nežinomas.
(2)
Europos Komisija kelis kartus ragino Ukrainos valdžios institucijas suteikti informacijos apie teršalų kilmę ir apie priemones, kurių imtasi, kad tokių problemų būtų išvengta ateityje. Be to, buvo reikalaujama, kad Ukrainos valdžios institucijos patvirtintų nustatysiančios veiksmingas priemones, kurios padėtų užtikrinti tinkamą mėginių ėmimą ir analizę siekiant ištirti, ar saulėgrąžų aliejus, kurį rengiamasi siųsti iš Ukrainos į Europos Bendriją, neužterštas mineraline alyva.
(3)
Šiuo metu Ukrainoje atliekami tyrimai siekiant nustatyti teršalų šaltinį. Ukrainos valdžios institucijos taip pat įsipareigojo parengti tinkamą kontrolės sistemą, kuri padėtų užtikrinti, kad visos į Europos Sąjungą eksportuojamos saulėgrąžų aliejaus siuntos būtų sertifikuojamos kaip neužterštos mineraline alyva ir tinkamos vartoti. Tačiau Komisija kol kas nėra gavusi išsamesnės informacijos apie tokią kontrolės sistemą. Komisija turėtų įvertinti šią kontrolės ir sertifikavimo sistemą, kad nustatytų jos tikslumą ir galimybes užtikrinti, kad į Bendriją eksportuojamame saulėgrąžų aliejuje nėra mineralinės alyvos, dėl kurios aliejus tampa netinkamu vartoti žmonėms. Reikia užtikrinti, kad saulėgrąžų aliejus nebūtų eksportuojamas į Bendriją tol, kol nepradės veikti kontrolės ir sertifikavimo sistema, kol Komisija jos neįvertins ir jai nepritars. Kontrolės ir sertifikavimo sistema bus vertinama remiantis Ukrainos valdžios institucijų pateikta išsamia informacija.
(4)
Valstybės narės, atsižvelgdamos į rizikos mastą, turėtų pačios tikrinti, ar importuojamame saulėgrąžų aliejuje nėra mineralinės alyvos - tai padidintų Ukrainos valdžios institucijų įdiegtos kontrolės ir sertifikavimo sistemos tikslumą ir patikimumą.
(5)
Reglamento (EB) Nr. 178/2002 53 straipsnyje numatyta galimybė imtis neatidėliotinų Bendrijos priemonių dėl iš trečiosios šalies importuojamo maisto ir pašarų, kad būtų apsaugota žmonių bei gyvūnų sveikata ar aplinka, kai priemonėmis, kurių imasi atskiros valstybės narės, rizikos išvengti neįmanoma.
(6)
Kol bus įvertinta ir priimta Ukrainos valdžios institucijų rengiama kontrolės ir sertifikavimo sistema, Ukrainos kilmės arba iš Ukrainos siunčiamo saulėgrąžų aliejus negali būti importuojamas dėl užteršimo mineraline alyva rizikos.
(7)
Valstybės narės buvo informuotos apie aliejaus užteršimą alyva ir ėmėsi reikiamų priemonių, kad pašalintų užterštą saulėgrąžų aliejų ir jo turinčius maisto produktus iš rinkos, kaip rekomendavo Europos Komisija naudodamasi RASFF sistema.
(8)
Atsižvelgiant į šio klausimo skubumą, laukiant Maisto grandinės ir gyvūnų sveikatos nuolatinio komiteto posėdžio ir informavus Ukrainos valdžios institucijas, tikslinga priimti laikinąsias apsaugos priemones, kaip numatyta Reglamento (EB) Nr. 178/2002 53 straipsnio 2 dalies pirmoje pastraipoje.
(9)
Šis sprendimas peržiūrimas, laikantis Reglamento (EB) Nr. 178/2002 53 straipsnio 2 dalies antroje pastraipoje numatytos tvarkos,
PRIĖMĖ ŠĮ SPRENDIMĄ:
1 straipsnis
1. Valstybės narės turėtų uždrausti Ukrainos kilmės arba iš Ukrainos siunčiamo saulėgrąžų aliejaus, kurio klasifikacinis KN kodas yra 1512 11 91 (toliau - saulėgrąžų aliejus), importą, išskyrus atvejus, kai prie saulėgrąžų aliejaus siuntos pridedamas galiojantis sertifikatas, patvirtinantis, kad aliejus nėra užterštas nepriimtinu kiekiu mineralinės alyvos, bei pateikiami aliejaus mėginių, paimtų mineralinės alyvos kiekiui nustatyti, analizės rezultatai.
2. 1 dalyje numatytas sertifikatas saulėgrąžų aliejaus importui į Bendriją galioja tik tuo atveju, jei mėginiai paimti, analizė atlikta ir sertifikatas išduotas Europos Komisijai įvertinus Ukrainos valdžios institucijų parengtą kontrolės ir sertifikavimo sistemą ir jai oficialiai pritarus.
3. Valstybėms narėms bus pateikta išsami informacija apie Ukrainos valdžios institucijų parengtą kontrolės ir sertifikavimo sistemą, jos bus informuotos, kad Komisija per Maisto grandinės ir gyvūnų sveikatos nuolatinį komitetą šiai sistemai oficialiai pritaria.
4. Siekdamos nustatyti, ar saulėgrąžų aliejus nėra užterštas dideliu kiekiu mineralinės alyvos, dėl kurios jis taptų netinkamu vartoti žmonėms, valstybės narės imasi tinkamų priemonių užtikrinti, kad būtų imami ir analizuojami visų Ukrainos kilmės arba iš Ukrainos siunčiamo saulėgrąžų aliejaus siuntų, prie kurių importo tikslams pridedamas galiojantis sertifikatas, mėginiai.
Apie nepatenkinamus rezultatus valstybės narės praneša Komisijai naudodamosi Skubaus įspėjimo apie maisto ir pašarų keliamą pavojų sistema. Apie teigiamus rezultatus Komisijai pranešama kas tris mėnesius.
2 straipsnis
Situacija pakartotinai vertinama ne vėliau kaip po vienerių metų.
3 straipsnis
Šis sprendimas skirtas valstybėms narėms.
Priimta Briuselyje, 2008 m. gegužės 23 d.